สิระ-จิรายุ ถกปมสั่งไม่ฟ้องคดี บอส อยู่วิทยา จี้อัยการต้องแจงสาเหตุได้
สิระ-จิรายุ ถกปมอัยการสั่งไม่ฟ้องคดี บอส อยู่วิทยา วันที่ 5 ส.ค.63 ต้องตอบสาเหตุให้ได้ เผยหากพบหลักฐานเท็จ สามารถรื้อคดีใหม่จากกรณีอัยการสั่งไม่ฟ้องบอส อยู่วิทยาคดีขับรถชนนายตำรวจเมื่อปี 2555 จนเกิดเป็นข้อถกเถียงหลายประเด็น โดยเฉพาะประเด็นความเร็วในการขับรถในวันที่เกิดเหตุ จากเดิมวัดความเร็วได้ 177 กม./ชม. ภายหลังถูกปรับใหม่เหลือไม่เกิน 80 กม./ชม. ซึ่งในวันที่ 5 ส.ค.63 จะมีการประชุมร่วมเพื่อตรวจสอบคดี โดยล่าสุด จารุชาติ มาดทอง 1 ในพยานปากเอก เกิดอุบัติเหตุเสียชีวิต เมื่อเวลาประมาณ 01.00 น. วันที่ 30 ก.ค.63 ตามที่ได้รายงานไปแล้วนั้นล่าสุด วันที่ 30 ก.ค.63 ในรายการถามตรงๆ กับจอมขวัญ ได้พูดคุยกับ นายจิรายุ ห่วงทรัพย์ ประธานคณะกรรมาธิการ (กมธ.) กิจการศาล องค์กรอิสระ องค์กรอัยการ รัฐวิสาหกิจ องค์การมหาชน และกองทุนสภาผู้แทนราษฎร เปิดเผยว่า ในคดีนี้สิ่งที่สำคัญที่สังคมต้องตั้งสติ เมื่อตัดตัวบุคคลออกไป คือมีคดีที่สั่งไม่ฟ้อง 5 คดี คือ เมาแล้วขับ ขับรถเร็ว ทำให้เสียทรัพย์ ชนคนตายแล้วหนี ซึ่งคณะ กมธ.ชุดของตนจะมีการประชุมกันในวันที่ 5 ส.ค.63 เพื่อขอดูว่า ตำรวจมีการสั่งฟ้องหรือไม่ ได้ส่งไปที่อัยการหรือไม่ และอัยการสั่งไม่ฟ้องเพราะสาเหตุใด และในวันนั้นจะต้องถามอัยการ ซึ่งต้องตอบให้ได้ว่าคดีที่สั่งไม่ฟ้องมีคดีใดบ้าง สาเหตุเพราะอะไร รวมทั้งต้องดูสำนวนตั้งแต่ต้นด้าน นายสิระ เจนจาคะ ส.ส.กทม. พรรคพลังประชารัฐ ฐานะประธานกรรมาธิการการกฎมาย กระบวนการยุติธรรมและสิทธิมนุษยชน สภาผู้แทนราษฎรเปิดเผยว่า หากถามว่าจำเป็นต้องรื้อคดีทั้งหมดหรือไม่นั้น ต้องดูว่าผู้ต้องหาได้ขอความเป็นธรรมตรงไหนบ้าง รวมไปถึงผลการสอบ ชวเลขต่างๆ หากพบหลักฐานเท็จที่นำไปสู่การสั่งไม่ฟ้องก็จะสามารถรื้อฟื้นคดีใหม่ได้ ซึ่งตนได้ทำหนังสือเชิญ สมาชิกสภานิติบัญญัติแห่งชาติ (สนช.)ทั้ง 30 ท่าน เพื่อให้มาชี้แจงกรณีนี้เนื่องจากอยากดูว่ากรรมการชุดนี้ทำเกินระเบียบข้อบังคับหรือไม่ส่วนเรื่องที่มีการเชิญ บอส อยู่วิทยา และทนายมาด้วยนั้น เพราะเรื่องนี้คนที่รู้ดีที่สุดคือเจ้าตัว รวมไปถึงเรื่องของสารเสพติด ซึ่งจะมาหรือไม่มา ทาง กมธ.ก็มีขั้นตอนกระบวนการเรียกอยู่เมื่อถามถึงความลำบากใจในการดำเนินการคดีนี้ นายสิระ กล่าวว่า เราเป็น ส.ส.ที่มาจากประชาชน ประกอบกับตนรู้จักคนน้อยมาก จึงไม่ลำบากใจในการทำงาน ซึ่งทาง สนช.เองก็แจ้งมาว่าอยากชี้แจงเช่นกันขณะที่ นายจิรายุ กล่าวว่า ส่วนตัวเป็นฝ่ายค้าน จึงไม่ค่อยเกี่ยวข้องกับ สนช.อยู่แล้ว เป็นการทำตามหน้าที่ ซึ่งคดีนี้อยู่ในขั้นตอนของอัยการ ยังไม่ได้ไปสู้ขั้นตอนของศาล เปรียบเหมือนนักมวยยังไม่ได้ขึ้นชก ดังนั้น กมธ.จึงมีหน้าที่ในการตรวจสอบ ส่วนเรื่องนี้จบตรงไหน ส่วนตัวคาดว่าในวันที่ 5 ส.ค.63 จะรู้เรื่อง เพราะทุกคนไม่สามารถพูดอะไรไปได้มากกว่าที่มีการระบุในเอกสาร.
สิระ-จิรายุ ถกปมอัยการสั่งไม่ฟ้องคดี บอส อยู่วิทยา วันที่ 5 ส.ค.63 ต้องตอบสาเหตุให้ได้ เผยหากพบหลักฐานเท็จ สามารถรื้อคดีใหม่ 
บอส อยู่วิทยา,บอส วรยุทธ อยู่วิทยา,จารุชาติ มาดทอง,คดีบอส,สิระ เจนจาคะ,จิรายุ ห่วงทรัพย์,มอนิเตอร์,ข่าวทั่วไป